Nanna Westerby (SF), 2011-01-25:
Som vi har hørt, handler det her forslag om, at huslejenævnet og reglerne for lejefastsættelse skal sættes ud af kraft, såfremt lejer og udlejer ved indgåelse af kontrakten bliver enige om lejeniveauet i et privat lejemål.
Det her beslutningsforslag vil altså fjerne reguleringen af lejens størrelse og sætte lovgivningen ud af kraft, så lejen kun baseres på, hvad nogen er villig til at betale.
Lad mig starte med at slå fast, at SF siger nej til det kapløb.
SF er først og fremmest imod, fordi forslaget vil føre til rigtig store huslejestigninger.
Ifølge Det Økonomiske Råd kan huslejerne komme til at stige med op til 40 pct. i gennemsnit og 60 pct. i storbyerne, hvis markedet kommer til at bestemme lejen uden rammer for lejens størrelse.
For SF er det helt afgørende, at der er boliger, der er til at betale, for boligen er et helt afgørende fundament, som vi alle sammen har brug for.
Derfor vender SF sig også imod at fjerne reguleringen af huslejerne og gøre lejemarkedet til et spørgsmål om udbud, efterspørgsel og villighed til at betale.
Cykler kan handles på sådan et marked, det kan køleskabe og sofaer også, men boligen er en nødvendighed, der ikke kan vælges fra, og derfor skal vi politisk sikre, at der er betalelige boliger.
Derfor virker debatten i dag også noget rabiat, når boliger bliver sammenlignet med prisen på en liter mælk – der er altså en rigtig væsentlig forskel.
Ja, over halvdelen af lejerne i den private udlejningssektor står uden for arbejdsmarkedet, mange af dem er unge studerende, og langt de fleste af beboerne i lejeboliger tilhører lavindkomstgrupper.
Hvis det her forslag gennemføres, får den gruppe en markant mere usikker tilværelse på et meget dyrere lejemarked.
Tidsbegrænsede lejekontrakter vil være mere udbredt med frygt for, at huslejen kan stige ved genforhandling, ligesom rigtig mange kan få problemer med at finde en bolig, de kan betale.
Så SF er som sagt modstander af det her forslag.
Vi har så hørt, at forslaget er stillet på baggrund af en historie i Politiken, hvor en udlejer måtte betale 51.000 kr. tilbage til sin lejer, fordi huslejen havde været for høj.
I den nuværende krise er der mange privatpersoner, der udlejer deres lejlighed, fordi de ikke kan få den solgt.
Mange af de udlejere har ikke overblik over lovgivningen, og de risikerer at stå med store uforudsete tilbagebetalingskrav til deres lejere.
Vi synes, at kommunerne skal offentliggøre statistik fra huslejenævnene om lejeniveauet, for så kan man se, hvad tilsvarende boliger er blevet fastsat til, og hvor det korrekte huslejeniveau ligger.
Det er et forslag, som SF har fremsat før, og som vi har slået på tromme for i mange år, og nu hører vi så socialministeren udtale, at det vil hun gerne se på, og at hun er positiv over for det.
Og jeg håber, at forslaget fra Liberal Alliance bliver stemt ned med et brag her i Folketinget
haft en huslejegaranti.
Selv om Venstre går under tilnavnet Danmarks liberale parti, lovede han, at han ikke ville ændre på huslejereguleringen, så lejen kom til at stige.
Han gav en garanti.
Den garanti ville den nuværende statsminister ikke gentage, da han blev direkte adspurgt for et par uger siden, og ministeren vil heller ikke gentage det i dag.
Jeg er glad for, at regeringspartierne ser ud til at afvise det her forslag, men jeg må også sige, at jeg er bekymret for, hvad der sker, hvis en borgerlig regering fortsætter, måske endda med Liberal Alliance, som jo har fremsat det her forslag, som parlamentarisk grundlag.
Men det ser ud til, at beslutningsforslaget i hvert fald er afværget for i dag, og SF kan afvise det.